Natten til lørdag døde en 84-årig mand i Flauenskjold i forbindelse med en voldsom brand.

Fredag nat kort før klokken 3 opdagede en forbipasserende vagtlæge, at der var ild i en villa på Aalborgvej i Flauenskjold. Lægen fandt en 84-årig mand liggende død på husets terrasse. Ifølge vagtchef Mogens Hougesen så manden ikke ud til at have været i berøring med flammerne, og nu skal et ligsyn afgøre den endelige dødsårsag. Da brandvæsnet ankom til stedet var huset så overtændt, at det ikke stod til at redde. Tekniske undersøgelser skal nu fastsætte brandårsagen. De pårørende er underrettet.